b'\n_START_ARTICLE_\nD\xc3\xb8lafe\n_START_PARAGRAPH_\nD\xc3\xb8lafe er en tradisjonell norsk storferase med opprinnelse fra Gudbrandsdalen, \xc3\x98sterdalen og Hedmarken.\n_START_SECTION_\nHistorie\n_START_PARAGRAPH_\nI de nevnte omr\xc3\xa5der var det gode forutsetninger for \xc3\xa5 ha husdyr med lett tilgang p\xc3\xa5 rikt fjellbeite. Det var imidlertid langt til tettsteder med avsetning for ferske melkeprodukter, og det var tradisjon for \xc3\xa5 f\xc3\xb4re opp dyr til slakt i d\xc3\xb8lafeets distrikt. Derfor ble d\xc3\xb8lafeet avlet som et kombinasjonsfe for melk og kj\xc3\xb8tt._NEWLINE_Rundt \xc3\xa5rhundreskiftet (1900) \xc3\xb8nsket en \xc3\xa5 lage en felles uniform p\xc3\xa5 d\xc3\xb8lafeet. Da skulle dyret ha horn og v\xc3\xa6re ensfarga svart med brun \xc3\xa5l (stripe) etter ryggen. En stamme som ble foredla p\xc3\xa5 J\xc3\xb8nsberg landbruksskole i 1880-\xc3\xa5ra hadde denne uniformen som mal._NEWLINE_D\xc3\xb8lafeet ble regnet for \xc3\xa5 v\xc3\xa6re det tyngste feet i landet rundt \xc3\xa5rhundreskiftet med ca. 350 kg levendevekt. Ei d\xc3\xb8laku i dag veier ca. 500 kg, mens ei NRF-ku veier 550 kg i gjennomsnitt.\n_START_SECTION_\nBeskrivelse\n_START_PARAGRAPH_\nNoe av det mest karakteristiske ved rasen er fargevariasjonen med farger som svart, brunt, r\xc3\xb8dt, hvitt og brandet. Tegningene kan v\xc3\xa6re ensfarget, flekket, sadlet og sidet. Langt de fleste dyra har store horn, men det finnes ogs\xc3\xa5 dyr som er f\xc3\xb8dt kollet. P\xc3\xa5 slutten av 1800-tallet var d\xc3\xb8lafeet enda mer fargerikt. Det kunne v\xc3\xa6re gr\xc3\xa5-, svart- og r\xc3\xb8dsidet, brandet eller ensfarget \xe2\x80\x93 og det var b\xc3\xa5de kollete og hornete dyr._NEWLINE_Det meste av d\xc3\xb8lafeet som finnes i dag kommer fra \xc3\xa9n besetning i F\xc3\xa5vang i Gudbrandsdalen. Siden 1990-tallet har aktiviteten for rasen \xc3\xb8kt og antallet dyr har \xc3\xb8kt betraktelig. Norsk landbruksmuseum (Universitetet for milj\xc3\xb8- og biovitenskap, \xc3\x85s) f\xc3\xb8rer stambokregister over alle kjente dyr av d\xc3\xb8lafe. Dette registeret er et sv\xc3\xa6rt viktig redskap i arbeidet for \xc3\xa5 ta vare p\xc3\xa5 rasen. Det var i 2000 registrert cirka 150 kyr av rasen og den regnes i dag som utrydningstruet. I regi av  GENO, som formidler okses\xc3\xa6d til inseminering, formidles det ogs\xc3\xa5 s\xc3\xa6d av d\xc3\xb8lafeet til interesserte b\xc3\xb8nder.'